बाइक चुरा के भाग रहे थे चोर, पुलिसकर्मी ने फेंक कर मारी लाठी और फिर जो हुआ वो किसी फिल्मी सीन से कम नहीं...
पुलिस व प्रत्यक्षदर्शियों के मुताबिक यह मामला गोवर्धन कस्बे का है, जहां बाइक चोरी कर भाग रहे दो चोरों को पुलिस ने पीछा करते हुए पकड़ लिया।
मथुरा. उत्तर प्रदेश के मथुरा जिले में पुलिस ने शुक्रवार को दिनदहाड़े मोटरसाइकिल चोरी कर भाग रहे कथित चोरों को फिल्मी अंदाज में पीछा करते हुए लाठी का प्रहार कर गिरा दिया और एक कथित चोर को पकड़ लिया जबकि भाग रहे दूसरे चोर को वहां मौजूद लोगों ने पकड़कर पुलिस को सौंप दिया।पुलिस व प्रत्यक्षदर्शियों के मुताबिक यह मामला गोवर्धन कस्बे का है, जहां बाइक चोरी कर भाग रहे दो चोरों को पुलिस ने पीछा करते हुए पकड़ लिया। एक आरोपी मौके से जतीपुरा मार्ग स्थित आबादी क्षेत्र की ओर भागने लगा, जिसे स्थानीय लोगों ने पकड़ लिया और पिटाई करने के बाद पुलिस के हवाले कर दिया।गोर्वधन थाने के थानाध्यक्ष प्रदीप कुमार ने बताया कि दोपहर करीब 12 बजे दो युवक दानघाटी मंदिर के निकट गोवर्धन प्लाजा के सामने खड़ी बाइक को चोरी कर भागने लगे। वहां मौजूद चेतक पुलिस ने उन्हें बाइक चोरी करते देख लिया और उनका पीछा किया। पुलिस को देख आरोपी युवक जतीपुरा मार्ग स्थित ठाकुरान मोहल्ला की तरफ भागने लगे।प्रत्यक्षदर्शी ने बताया कि पुलिसकर्मी ने फिल्मी अंदाज में लाठी फेंक कर मारी, जो बाइक के पहिए में लगी और आरोपी बाइक सहित गिर गए। एक आरोपी को पुलिसकर्मियों ने पकड़ लिया, जबकि दूसरे को गली में स्थानीय लोगों ने पकड़ लिया। इसके बाद पुलिस आरोपियों सहित चोरी की गई बाइक थाने ले गई। पकड़े गए आरोपी पड़ोसी राज्य राजस्थान के निवासी बताए गए हैं। पुलिस उनसे पूछताछ कर रही है।